Ročná správa o výsledku hospodárenia EXIMBANKY SR za rok 2003

Prioritou v hospodárení EXIMBANKY SR bola i v roku 2003 snaha o zabezpečenie maximálneho objemu podpory exportu, čo sa pozitívne prejavilo v prekročení rozpočtovanej výšky tohto ukazovateľa. Hospodárenie EXIMBANKY SR v roku 2003 možno charakterizovať úsporou celkových nákladov, najmä všeobecných prevádzkových nákladov, čo bolo výsledkom úspornejšieho vynakladania prostriedkov na vlastnú prevádzku. 

Prostredníctvom bankových a poisťovacích činností EXIMBANKA SR v roku 2003 podporila export v objeme 54,6 mld. Sk, čo predstavuje prekročenie jeho rozpočtovanej výšky (52,4 mld. Sk) o 4,3 %. Na tomto objeme sa bankové činnosti podieľali 40,5 mld. Sk a poisťovacie činnosti 14,1 mld. Sk. V porovnaní s rokom 2002 vzrástla podpora exportu slovenských podnikateľských subjektov EXIMBANKOU SR o 0,7 mld. Sk (o 1,4 %). EXIMBANKA SR podľa predbežných údajov Štatistického úradu SR podporila 6,8 % z celkového exportu Slovenskej republiky. 

Jednotlivé oblasti obchodno-ekonomických aktivít charakterizujú tieto výsledky: 

Financovanie úverov a záručné aktivity zabezpečovala EXIMBANKA SR formou refinancovania, vystavených záruk, eskontu zmeniek a priameho financovania, čím podporila export v celkovej hodnote 40.531 mil. Sk. To predstavovalo prekročenie zámerov rozpočtu (38.500 mil. Sk) o 5,3 % a nárast v porovnaní s rokom 2002 o 14,5%. Na uvedenom objeme podpory exportu sa podieľali jednotlivé bankové produkty takto:
-	refinančné úvery bankám	35.051 mil. Sk,
-	vystavené záruky klientom	3.598 mil. Sk,
-	eskontné úvery bankám a klientom vrátane odkupu pohľadávok	  1.786 mil. Sk,
-	priame úvery klientom	96 mil. Sk.

Komoditnú a teritoriálnu štruktúru podpory exportu prostredníctvom bankových aktivít znázorňujú nasledujúce prehľady:

Tab. č. 1

Komodita (podľa SITC)	%-ný podiel
na podpore vývozu	
Trhové výrobky	37,9	
Stroje a zariadenia 	22,8	
Priemyselné výrobky	16,6	
Chemikálie	15,2	
Nápoje a tabak	2,4	
Oleje a tuky	2,2	
Potraviny	2,1	
Ostatné 	0,8	
Spolu	100,0	

Tab. č. 2

Teritórium	%-ný podiel
na podpore vývozu	
Európska únia                                                 	55,0	
Krajiny CEFTA                                                            	29,7	
Juhovýchodná Ázia                                          	6,8	
Krajiny SNŠ                                           	4,6	
Krajiny EZVO	1,1	
Ostatné krajiny OECD	0,8	
Ostatné krajiny	2,0	
Spolu	100,0	

Na financovanie formou refinančných, eskontných a priamych úverov EXIMBANKA SR k 31.12.2003 použila 5.734.973 tis. Sk, čo bolo v porovnaní so stavom ku koncu predchádzajúceho roka viac o 1.264.907 tis. Sk (o 28,3 %). Využitie rozpočtom vymedzených prostriedkov na financovanie úverov (bez cudzích zdrojov) sa v priebehu roka postupne zvyšovalo a ku koncu roku dosiahlo 97,1%. 

K 31.12.2003 mala EXIMBANKA SR uzavretých 55 zmlúv o účelovom refinančnom úvere s komerčnými bankami v celkovej výške 4.715.493 tis. Sk, čo predstavovalo nárast oproti roku 2002 o 31,3 %. V porovnaní s rozpočtom (4.550.000 tis. Sk) bol objem prostriedkov umiestnených v tejto forme financovania prekročený o 3,6 %. Počet úverových zmlúv vzrástol oproti roku 2002 o 6.

Zostatok vývozných úverov poskytnutých v predchádzajúcich rokoch formou priameho financovania predstavoval ku koncu roku 2003 objem 57.621 tis. Sk. Ich objem bol spojený najmä s klasifikovanou pohľadávkou z vývozného úveru voči PPS Detva Holding a. s., vo výške 54.212 tis. Sk. Počet úverových zmlúv (2) sa oproti roku 2002 nezmenil. 

Obchodnú činnosť zameranú na podporu exportu uskutočňovala EXIMBANKA SR aj eskontnými úvermi. K 31.12.2003 bolo uzavretých 53 zmlúv v celkovom objeme 961.859 tis. Sk, z toho voči klientom 942.552 tis. Sk (vrátane odkupov krátkodobých pohľadávok formou eskontu zmeniek) a voči bankám 19.307 tis. Sk. Najväčší objem pripadol na eskontné úvery poskytnuté pre Slovenské lodenice Komárno, a. s., Bratislava v sume 729.520 tis. Sk. Časť ich objemu (425.720 tis. Sk) bola financovaná zo získaných cudzích zdrojov, s ktorými sa v rozpočte nepočítalo. Oproti koncu roku 2002 boli eskontné úvery vyššie o 19,1 %. 

V rámci záručných aktivít EXIMBANKA SR k 31.12.2003 vystavila bankové záruky a protizáruky v celkovom objeme 1.024.389 tis. Sk, čo predstavuje 45 uzavretých zmlúv. V porovnaní s koncom roku 2002 bol objem vystavených záruk nižší o 587.105 tis. Sk z titulu plnenia kontraktov klientmi a z toho vyplývajúceho uplatňovania redukčných klauzúl a odúčtovania vystavených záruk. Počet zmlúv však medziročne narástol o 24. Kapacita fondu na záruky pri bezpečnostnom koeficiente 5,0 bola využitá na 34,9 %.

Poisťovacie aktivity EXIMBANKY SR boli orientované na podporu exportu slovenských podnikateľských subjektov poskytovaním poistnej ochrany exportérom voči krátkodobým komerčným a kombinovaným rizikám, krátkodobým politickým rizikám a strednodobým a dlhodobým politickým a komerčným rizikám. Pri týchto aktivitách EXIMBANKA SR zabezpečovala rozloženie komerčných a kombinovaných rizík z poistenia krátkodobých vývozných úverov prostredníctvom renomovaných zahraničných zaisťovateľských inštitúcií. 

Podpora exportu prostredníctvom poisťovacích činností v roku 2003 dosiahla 14.097 mil. Sk, čo predstavuje jej prekročenie oproti zámerom rozpočtu (13.910 tis. Sk) o 1,3 % a pokles v porovnaní s rokom 2002 o 23,8 %. Tento pokles súvisí s tým, že v roku 2002 bola výška podpory exportu pozitívne ovplyvnená zaistením obchodného prípadu výstavby elektrárne Shen Tou v Číne, ktorý bol z hľadiska objemu jedinečný. Štruktúru podpory exportu tvorilo poistenie:
- 	krátkodobých komerčných a kombinovaných rizík		          11.284 mil. Sk,
-	krátkodobých politických rizík					            1.103 mil. Sk,
-	strednodobých a dlhodobých politických 
a komerčných rizík a investícií				     		 1.710 mil. Sk.

Podpora exportu poistením vývozných úverov proti krátkodobým komerčným a kombinovaným rizikám v roku 2003 bola v porovnaní s rozpočtom prekročená            o 12,8 %. Z poistenia krátkodobých politických rizík podpora exportu prekročila rozpočtovanú výšku o 267,7 %. Výrazné prekročenie podpory exportu v tomto segmente poistenia bol zabezpečený predovšetkým pravidelnými vývozmi klienta do Luxemburska. V prípade podpory exportu pri poistení strednodobých a dlhodobých politických a komerčných rizík predstavovalo plnenie rozpočtu na 47,4 %. Nižšie plnenie rozpočtu súviselo s časovým posunom realizácie niektorých plánovaných obchodných prípadov.

Štruktúru podpory exportu prostredníctvom poisťovacích aktivít z komoditného a teritoriálneho hľadiska znázorňujú nasledujúce prehľady:

Tab. č. 3

Komodita (podľa SITC)                              	%-ný podiel                na podpore vývozu	
Trhové výrobky	59,6	
Stroje a zariadenia	28,4	
Priemyselné výrobky	8,0	
Chemikálie	2,2	
Surové materiály	0,2	
Potraviny	0,1	
Ostatné 	1,5	
Spolu	100,0	

Tab. č. 4

Teritórium	%-ný podiel
na podpore vývozu	
Krajiny CEFTA                                                            	41,1	
Európska únia                                                 	29,3	
Krajiny EZVO	3,5	
Ostatné krajiny OECD	3,2	
Juhovýchodná Ázia                                          	1,0	
Blízky a Stredný Východ	0,4	
Ostatné krajiny	21,5	
Spolu	100,0	

Na krytie jednotlivých druhov rizík z poistenia mala EXIMBANKA SR k 31.12.2003 k dispozícii tieto zdroje:

a)	krátkodobé obchodovateľné riziká
-	fond na krytie komerčných rizík krátkodobých vývozných úverov (241.107 tis. Sk),
-	poistné rezervy (29.752 tis. Sk).
Podiel zaisťovateľov na krytí krátkodobých rizík v roku 2003 činil 66 %. Na rok 2003 bol stanovený bezpečnostný koeficient 6,0. Poistná kapacita ku koncu roku bola využitá na 74,1 %.  

b)	krátkodobé neobchodovateľné a strednodobé a dlhodobé riziká
-	fond na poistenie krátkodobých vývozných úverov proti politickým rizikám a strednodobých a dlhodobých vývozných úverov proti politickým a komerčným rizikám (1.194.236 tis. Sk),
-	poistné rezervy (173.240 tis. Sk).
V rozpočte na rok 2003 bol stanovený bezpečnostný koeficient 8,0. Poistná kapacita bola využitá na 78,5 %. Nižšie využitie súvisí s časovým posunom realizácie viacerých plánovaných strednodobých a dlhodobých obchodných prípadov.

Vývoj a štruktúra majetku EXIMBANKY SR
	
Celková bilančná suma EXIMBANKY SR k 31.12.2003 predstavovala 7.187.419 tis. Sk. Oproti rozpočtu zaznamenala nárast o 67.419 tis. Sk, čo bolo ovplyvnené získaním cudzích zdrojov, s ktorými sa ku koncu roku nepočítalo. Medziročne bola bilančná suma nižšia o 732.972 tis. Sk. Bolo to dôsledkom preúčtovania zabezpečovacích operácií zo súvahy do podsúvahy, ktoré súviselo so zmenou postupov účtovania a rámcovej účtovej osnovy pre EXIMBANKU SR od  01.01.2003.

Rozhodujúci podiel v štruktúre aktív (77,4 %) predstavovali pohľadávky z poskytnutých úverov bankám a pohľadávky z úverov poskytnutých klientom. Ich objem ku koncu roka 2003 činil 5.563.151 tis. Sk, čo znamená nárast oproti roku 2002 o 28,5 %. Uvedený nárast bol výsledkom maximálneho úsilia o efektívnejšie využívanie zdrojov EXIMBANKY SR v prospech aktív podporujúcich export. Vývoj, účel a formy použitia prostriedkov sú spojené s produktmi bankových aktivít, ktoré tvoria refinančné úvery, eskontné úvery a priame úvery klientom.

	Pohľadávky z poistenia a zaistenia vývozných úverov vo výške 14.399 tis. Sk (prekročenie rozpočtu o 7.899 tis. Sk) boli spojené najmä s pohľadávkami za predpis poistného a minimálne poistné vyfakturovanými v roku 2003 a splatnými v roku 2004, ako aj s pohľadávkami z titulu poistného plnenia postúpeného zaisťovateľom za 4. štvrťrok 2003, ktoré budú zúčtované v zmysle zaisťovateľských zmlúv v 1.štvrťroku 2004.
 
V porovnaní s rokom 2002 sa výrazne znížil podiel finančného majetku na celkových aktívach EXIMBANKY SR (na 11,0 %). Finančný majetok, ktorý zahŕňa termínované vklady v bankách, účty v NBS a v komerčných bankách a stav pokladne, ku koncu roku 2003 dosiahol výšku 789.717 tis. Sk. Jeho rozhodujúca časť, ktorá slúži na krytie rizík z poisťovacích činností a vystavených záruk, bola umiestnená vo forme termínovaných vkladov v bankách. Ich objem bol oproti roku 2002 nižší o 745.376 tis. Sk a k 31.12.2003 predstavoval 728.524 tis. Sk. 

Súčasťou obchodovateľných aktív boli aj nakúpené cenné papiere v sume 626.920 tis. Sk. Tvorili ich štátne pokladničné poukážky vo výške 199.369 tis. Sk a štátne dlhopisy v objeme 427.551 tis. Sk. V porovnaní s rozpočtom bol objem nakúpených cenných papierov vyšší o 176.920 tis. Sk pri ich súčasnom poklese oproti roku 2002 o 288.859 tis. Sk. Umiestnenie dočasne voľných zdrojov do tejto majetkovej zložky súvisí s uplatňovaním ustanovenia § 24 zákona č. 80/1997 Z. z. o EXIMBANKE SR v znení neskorších predpisov, ktoré tieto obchody umožňuje. 

K 31.12.2003 dosiahol hmotný a nehmotný majetok EXIMBANKY SR výšku 188.213 tis. Sk. V porovnaní s rozpočtovanou výškou bol nižší o 17.632 tis. Sk a oproti predchádzajúcemu roku bol nižší o 12.057 tis. Sk. Jeho pokles bol výsledkom útlmu investičných aktivít v sledovanom období.

Výrazný pokles (oproti rozpočtu o 632.365 tis. Sk a oproti roku 2002 o 920.510 tis. Sk) zaznamenali ostatné aktíva, ktoré k 31.12.2003 dosiahli objem 5.019 tis. Sk. Sú v nich zahrnuté položky časového rozlíšenia (3.539 tis. Sk), zásoby (656 tis. Sk), pohľadávky voči rôznym dlžníkom (328 tis. Sk), usporiadacie účty (260 tis. Sk), poskytnuté prevádzkové preddavky (206 tis. Sk) a zúčtovanie so sociálnymi inštitúciami (30 tis. Sk).

Zdrojmi krytia majetku EXIMBANKY SR boli tieto pasíva:

		Základné imanie a kapitálové fondy spolu vo výške 3.013.194 tis. Sk tvorili až 41,9 % z celkových zdrojov EXIMBANKY SR. Výška základného imania EXIMBANKY SR zostala v porovnaní s rokom 2002 nezmenená v objeme 3.000.000 tis. Sk. 

Účelové fondy tvorené zo zverených zdrojov financovania k 31.12.2003 dosiahli výšku 1.694.236 tis. Sk a tvorili ich:
-	fond na financovanie vývozných úverov (500.000 tis. Sk) a
-	fond na poistenie krátkodobých vývozných úverov proti politickým rizikám a strednodobých a dlhodobých vývozných úverov proti politickým a komerčným rizikám (1.194.236 tis. Sk).
V roku 2003 bolo zaznamenané zníženie účelových fondov tvorených zo zverených zdrojov financovania o 133.298 tis. Sk, čo bolo spojené s čerpaním fondu na vyrovnávanie ekonomických rozdielov z operácií na finančných trhoch pre Českú exportní banku, a. s., Praha v súvislosti s projektom výstavby elektrárne Shen Tou v Číne.

Ku koncu roku 2003 objem účelových fondov tvorených z vlastných zdrojov financovania predstavoval 875.280 tis. Sk. Tvorili ich:
-	fond na záruky (587.736 tis. Sk),
-	fond na krytie komerčných rizík krátkodobých vývozných úverov (241.107 tis. Sk) a
-	fond na vyrovnávanie úrok.rozdielov z operácií na fin.trhoch (46.437 tis. Sk).
Z časti nerozdeleného zisku bol dotovaný novovytvorený fond na vyrovnávanie úrokových rozdielov z operácií na finančných trhoch vo výške 56.000 tis. Sk. Tento fond slúži na vyrovnávanie úrokových rozdielov pre Českú exportní banku, a. s., Praha, nakoľko prostriedky pôvodného fondu vytvoreného zo zverených zdrojov boli ku koncu roku 2003 vyčerpané.

	Zdrojmi financovania EXIMBANKY SR v roku 2003 boli okrem vlastných a zverených zdrojov aj cudzie zdroje. Ku koncu roku predstavoval zostatok úveru v cudzej mene od ING Bank, N.V., pobočky zahraničnej banky, 424.123 tis. Sk (10.234 tis. EUR). Získané cudzie zdroje boli použité výhradne na financovanie úverov pre Slovenské lodenice Komárno, a. s., Bratislava.

Záväzky z poistenia a zaistenia vývozných úverov v objeme 9.371 tis. Sk tvorili najmä záväzky z predpisu poistného a výnosov z vymáhania pohľadávok postúpených zaisťovateľom za 4. štvrťrok 2003, ktoré budú zúčtované v zmysle zaisťovateľských zmlúv v 1. štvrťroku 2004.

Celková hodnota fondov tvorených zo zisku a ostatných fondov k 31.12.2003 predstavovala 542.352 tis. Sk. Na ich výške sa podieľal zákonný rezervný fond v objeme 540.910 tis. Sk a reprezentačný fond vo výške 1.442 tis. Sk. Zákonný rezervný fond bol v roku 2003 posilnený z rozdelenia výsledku hospodárenia za rok 2002 o 6.910 tis. Sk.

Objem rezerv v celkovej výške 287.336 tis. Sk bol spojený s rezervami vytvorenými na krytie rizík z poisťovacích činností (207.994 tis. Sk), bankových činností (25.227 tis. Sk) a prevádzkovej činnosti (54.115 tis. Sk). V porovnaní so stavom ku koncu roku 2002 zaznamenali nárast o 43.088 tis. Sk, ktorý bol v rozhodujúcej miere ovplyvnený vytvorením rezervy na krytie budúcich rizík z obchodno-záväzkového vzťahu so SLOVINVEST, a. s., Bratislava (48.971 tis. Sk).

Výška ostatných pasív 171.548 tis. Sk bola tvorená položkami záväzkov voči klientom (120.890 tis. Sk) najmä v súvislosti so zabezpečovacími operáciami, položkami zúčtovania so štátnym rozpočtom (23.463 tis. Sk), záväzkov voči zamestnancom (11.115 tis. Sk), položkami dodávatelia (5.711 tis. Sk), časového rozlíšenia (4.257 tis. Sk), odhadných účtov (2.705 tis. Sk), zúčtovania so zamestnancami (1.986 tis. Sk) a zúčtovania so sociálnymi inštitúciami (1.421 tis. Sk). 

Nerozdelený zisk minulých rokov k 31.12.2003 predstavoval 74.238 tis. Sk a v roku 2003 bol čiastočne použitý na dotovanie fondu na vyrovnávanie úrokových rozdielov z operácií na finančných trhoch v objeme 56.000 tis. Sk. V zmysle metodického pokynu Ministerstva financií SR č. 24658/2003-92 na postup pri tvorbe a použití rezerv bola do nerozdeleného zisku preúčtovaná časť rezerv, vytvorená k štandardným pohľadávkam, v sume 22.471 tis. Sk. 

Vývoj nákladov a výnosov

Celkové náklady EXIMBANKY SR v roku 2003 dosiahli 550.821 tis. Sk, čo predstavuje plnenie rozpočtu na 97,4 %. Nárast celkových nákladov oproti roku 2002     o 5,7 % bol spojený hlavne s tvorbou rezerv a opravných položiek. Na výške celkových nákladov sa podieľali:

1.	Náklady na finančné činnosti  vo výške 37.824 tis. Sk (prekročenie rozpočtu         o 4,3 %) tvorili najmä kurzové straty z precenenia cudzej meny a úroky z úverov prijatých od bánk. Prekročenie rozpočtu súvisí hlavne s preúčtovaním zrážkovej dane z výnosov zo štátnych cenných papierov.
 
2.	Náklady spojené s poisťovacou a zaisťovacou činnosťou predstavovali 13.384 tis. Sk (44,2 % - né plnenie rozpočtu). Boli tvorené hlavne nákladmi na poistné plnenia z poistenia krátkodobých úverov proti komerčným rizikám (po odpočítaní nákladov na poistné plnenia postúpených zaisťovateľom vo výške 10.531 tis. Sk). Nižšie plnenie rozpočtu bolo spôsobené nerealizovaním aktívneho zaistenia v sledovanom roku a s ním súvisiacimi nižšími nákladmi na províziu pri aktívnom zaistení a tiež nižšími vyplatenými poistnými prémiami.

3.	Prevádzkové náklady EXIMBANKY SR v celkovom objeme 128.179 tis. Sk, ktoré boli v porovnaní s rokom 2002 nižšie o 23.219 tis. Sk (o 15,3 %). Oproti rozpočtu zaznamenali úsporu vo výške 34.941 tis. Sk a boli čerpané na 78,6 %. Na ich výške sa podieľali:

a)	Mzdové náklady sumou 47.225 tis. Sk, čo predstavuje prekročenie rozpočtovanej výšky o 7,1 %. Ich prekročenie ovplyvnili najmä vyplatené mimoriadne odmeny za výkon funkcie predchádzajúcemu manažmentu, náklady na súdne a mimosúdne vyrovnania s bývalými zamestnancami a tiež vyplatené odstupné zamestnancom. Zníženie počtu zamestnancov v dôsledku realizovaných organizačných zmien umožní úsporu mzdových nákladov v roku 2004. Náklady na zamestnancov zahŕňajú mzdy zo závislej činnosti vo výške 47.114 tis. Sk a ostatné osobné náklady v objeme 111 tis. Sk.

b)	Sociálne náklady objemom 13.658 tis. Sk (čerpanie rozpočtu na 93,9 %), ktorý bol tvorený najmä nákladmi na zdravotné, nemocenské, dôchodkové poistenie a príspevkami do fondu zamestnanosti.

c)	Dane a poplatky sumou 393 tis. Sk, pričom ich výška bola prekročená o 6,2 %. Prekročenie daní a poplatkov súvisí s položkou poplatky a ostatné dane vo výške 287 tis. Sk, ktorá bola prekročená o 36,7 % z dôvodu vyšších súdnych poplatkov z pracovnoprávnych sporov.

d)	Nakupované výkony sumou 45.343 tis. Sk, čo predstavuje plnenie rozpočtu (81.215 tis. Sk) na 55,8 %. Úspora nákladov pri tejto položke v porovnaní s rozpočtom je dôsledkom režimu maximálnej úspornosti. Oproti roku 2002 boli nakupované výkony nižšie o 12,1 % a tvorili ich :
-  materiálové náklady vo výške 4.971 tis. Sk (čerpanie rozpočtu na 35,1 %). Najväčší podiel mala spotreba ostatného materiálu (2.145 tis. Sk) a spotreba kancelárskych potrieb (1.429 tis. Sk),
-  nakupovaná energia (elektrická energia, plyn, voda) v objeme 1.973 tis. Sk, t. j. plnenie rozpočtu na 78,9 %,
-  služby nemateriálovej povahy v sume 38.399 tis. Sk (59,5 % - né plnenie rozpočtu).
Rozhodujúcou nákladovou položkou služieb nemateriálovej povahy boli náklady na opravy a udržiavanie (9.984 tis. Sk), ktoré boli v porovnaní s rozpočtom čerpané na 64,8 %. Úspora rozpočtovaných nákladov sa prejavila predovšetkým pri položke ostatné služby nemateriálovej povahy vo výške 8.315 tis. Sk (plnenie rozpočtu na 39,4 %). Uvedenú položku tvorili hlavne náklady na služby REUTERS, služby databázy bankových subjektov BANSCOPE a náklady na tlač Výročnej správy EXIMBANKY SR.

e)	Odpisy hmotného a nehmotného majetku v sume 17.540 tis. Sk predstavovali v porovnaní s rozpočtovaným stavom (19.005 tis. Sk) plnenie na 92,3 %. Tvorili ich odpisy hmotného majetku v sume 14.032 tis. Sk a odpisy nehmotného majetku vo výške 3.508 tis. Sk.

f)	Ostatné prevádzkové náklady vo výške 4.020 tis. Sk boli v porovnaní s rozpočtom vyššie o 3,6 %. Ich prekročenie bolo dôsledkom hlavne vyplatenia úrokov z omeškania z pracovnoprávnych sporov s bývalými zamestnancami.

4.	Vytvorené rezervy a opravné položky v sume 322.406 tis. Sk, čo znamená prekročenie rozpočtu o 11,4 %. 

Z toho bolo vytvorených 201.057 tis. Sk rezerv a opravných položiek z bankových činností, t. j. prekročenie rozpočtu o 48,9 %. Na ich výške sa podieľala tvorba rezerv (32.032 tis. Sk) a tvorba opravných položiek (169.025 tis. Sk). Rezervy boli vytvorené k poskytnutým úverom a zárukám pre SES a. s., Tlmače. Uvedené úvery a záruky boli zatriedené do kategórie štandardné pohľadávky s výhradou. Tvorba opravných položiek súvisela najmä s  poskytnutím zmenkových úverov pre Slovenské lodenice Komárno, a. s., Bratislava. Tieto úvery boli na základe posúdenia ekonomickej situácie klienta klasifikované ako neštandardné.

Z poisťovacích činností bolo vytvorených 69.550 tis. Sk rezerv a opravných položiek (plnenie rozpočtu na 45,0 %), z toho tvorba rezerv predstavovala 69.055 tis. Sk a tvorba opravných položiek 495 tis. Sk. Ich výška súvisí s dosiahnutými nižšími výnosmi z predpisu poistného pri poistení strednodobých a dlhodobých rizík v porovnaní s rozpočtom.

Okrem toho EXIMBANKA SR vytvorila v roku 2003 aj ostatné rezervy na krytie rizík z prevádzkovej činnosti v sume 51.799 tis. Sk. Na ich výške sa podieľala najmä vytvorená rezerva na krytie budúcich rizík z obchodno-záväzkového vzťahu so SLOVINVEST, a. s., Bratislava (48.971 tis. Sk).

5.	Daň z príjmov právnických osôb vo výške 49.028 tis. Sk, z toho daň z príjmov z bežnej činnosti v sume 48.855 tis. Sk a daň z dodatočného daňového priznania za rok 2002 v objeme 173 tis. Sk. Oproti rozpočtu bola daň z príjmov vyššia o 18,2 %, čo bolo spôsobené dosiahnutým vyšším ziskom pred zdanením.

Celkové výnosy v roku 2003 dosiahli výšku 646.562 tis. Sk, čo predstavuje plnenie rozpočtu na 98,1 %. V porovnaní s rokom 2002 zaznamenali pokles o 2,0 %, z dôvodu nižších výnosov z poisťovacích a zaisťovacích činností, ako aj výnosov z finančných činností. Na celkových výnosoch sa podieľali:

1.	Výnosy z finančných činností v objeme 385.180 tis. Sk (splnenie rozpočtovanej výšky na 96,2 %). Oproti roku 2002 boli nižšie o 9,8 % v dôsledku všeobecného poklesu úrokových sadzieb z obchodovateľných aktív. Na výške finančných výnosov sa podieľali hlavne výnosy z bankových činností a výnosy spojené s umiestňovaním dočasne voľných zdrojov na peňažnom trhu vrátane trhu štátnych cenných papierov.

Výnosy z bankových (úverových a záručných) aktivít dosiahli 232.093 tis. Sk, čo znamená plnenie rozpočtu na 82,6 %. Aj napriek zníženiu základnej úrokovej sadzby EXIMBANKY SR na úvery boli výnosy v porovnaní s predchádzajúcim rokom vyššie o 0,6 %, čo súviselo s vyšším objemom úverových a záručných aktivít v roku 2003. Podieľali sa na nich najmä výnosy z refinančných úverov v sume 162.450 tis. Sk (plnenie rozpočtu na 81,2 %).

Výnosy z účtov v bankách dosiahli 80.187 tis. Sk a v porovnaní s rokom 2002 poklesli o 33,4 %. Oproti rozpočtu však boli vyššie o 25,0 %. Výnosy z operácií s cennými papiermi vrátane štátnych pokladničných poukážok predstavovali 54.924 tis. Sk (prekročenie rozpočtu o 28,7 %) a medziročne poklesli o 14,0 %. Ich výška odrážala vývoj vo využívaní zdrojov určených na financovanie úverov.
Ostatné výnosy v objeme 17.976 tis. Sk (prekročenie rozpočtu o 43,8 %) zahŕňali najmä kurzové zisky z precenenia cudzej meny.

2.	Výnosy spojené s poisťovacou a zaisťovacou činnosťou v objeme 41.441 tis. Sk, ktoré zaznamenali 21,4 % - né plnenie rozpočtu, boli tvorené najmä poistným za poistenie krátkodobých úverov (24.895 tis. Sk, t. j. prekročenie rozpočtu o 91,5 %). Nízke plnenie celkových výnosov oproti rozpočtu súvisí s nižšími výnosmi z predpísaného poistného pri poistení strednodobých a dlhodobých rizík (plnenie rozpočtu na 2,4%) z dôvodu nerealizovania viacerých obchodných prípadov.

3.	Výnosy z použitia rezerv a opravných položiek vo výške 219.678 tis. Sk, čo znamená prekročenie ich rozpočtovanej výšky o 156.678 tis. Sk.

Z bankových činností boli použité rezervy a opravné položky v objeme 165.820 tis. Sk. Z toho výnosy z použitia opravných položiek predstavovali 138.466 tis. Sk a súviseli hlavne s použitím časti opravných položiek vytvorených k zmenkovému úveru pre Slovenské lodenice Komárno, a. s., Bratislava. Taktiež boli použité rezervy vytvorené k úverom a zárukám v celkovej výške 27.354 tis. Sk, čo bolo spojené hlavne s použitím rezerv k štandardným pohľadávkam v zmysle už spomínaného metodického pokynu Ministerstva financií SR č. 24658/2003-92 na postup pri tvorbe a použití rezerv. 

Z poisťovacích činností boli použité rezervy a opravné položky v celkovej výške 44.983 tis. Sk (plnenie rozpočtu na 77,6 %), z toho použitie rezerv predstavovalo 44.794 tis. Sk a použitie opravných položiek 189 tis. Sk.

4.	Ostatné prevádzkové výnosy v sume 263 tis. Sk, ktoré tvorili najmä náhrady škôd a ostatné výnosy.

Z vývoja nákladov a výnosov EXIMBANKY SR v roku 2003 vyplynul výsledok hospodárenia po zdanení v objeme 95.741 tis. Sk. V porovnaní s rozpočtovanou výškou (93.270 tis. Sk) bol prekročený o 2,6 %.

-	x  x  x  -

Výsledky hospodárenia EXIMBANKY SR za rok 2003 ukazujú, že rozhodujúce ukazovatele, vymedzené v rozpočte, boli splnené. Z časového hľadiska bola prekročená rozpočtovaná výška podpory exportu a dosiahla sa úspora celkových nákladov, hlavne nákladov na vlastnú prevádzku. Zároveň bola splnená rozpočtovaná výška výsledku hospodárenia. 

Aj v roku 2003 pokračovala EXIMBANKA SR v zmene štruktúry obchodovateľných aktív v prospech aktív podporujúcich exportné aktivity. V roku 2004 však bude potrebné naďalej pokračovať v prehlbovaní využívania disponibilných prostriedkov určených na podporu exportu podnikateľských subjektov Slovenskej republiky.